РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/143-15

15. јун 2015. године

Б е о г р а д

**З А П И С Н И К**

**СА 22. СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА ОДРЖАНЕ 7. АПРИЛА 2015. ГОДИНЕ**

Седница је почела у 9.30 часова.

Седницом је председавао председник Одбора Мехо Омеровић.

Седници су присуствовали: Љиљана Малушић, Биљана Илић-Стошић, Злата Ђерић, Слободан Перић, Дубравка Филиповски, Владица Димитров, Љибушка Лакатош, Стефана Миладиновић, Олена Папуга и Елвира Ковач, чланови Одбора.

Седници нису присуствовали чланови Одбора: Миланка Јевтовић-Вукојичић, Сузана Шарац, Аида Ћоровић, Вера Пауновић, Биљана Хасановић-Кораћ и Сулејман Угљанин.

Председник Одбора је констатовао да су испуњени услови за рад и одлучивање, те је предложио следећи

Д н е в н и р е д :

1. Одлука о јавном слушању на тему рада и функционисaња националних савета националних мањина;
2. Разно.

Чланови Одбора су једногласно ПРИХВАТИЛИ предложени Дневни ред.

Пре преласка на рад о утврђеном Дневном реду, председник Oдбора је ставио на гласање записник са 17. седнице Одбора. Одбор је једностласно УСВОЈИО записник са 17. седнице Одбора.

**ПРВА ТАЧКА ДНЕВНОГ РЕДА:** Одлука о јавном слушању на тему рада и функционисaња националних савета националних мањина.

Председник Одбора је подсетио чланове Одбора да је Планом рада Одбора за 2015. годину предвиђено да ћемо, у сарадњи са Мисијом ОЕБС-а у Србији, организовати јавно слушање на тему функционисања савета националних мањина. Знамо да су конституисани нови сазиви националих савета, а циљ је да путем овог јавног слушања успоставимо сарадњу са њима, да размотримо питања која се односе на њихов рад и функционисање, проблеме који постоје и потребу за даљим изменама и допунама закона. Предложио је да се Јавно слушање одржи 17. априла 2015. године у 12 часова у Малој сали у згради Народне скупштине у ул. Краља Милана бр. 14. На јавно слушање би били позвани представници националних савета националних мањина, а доћи ће и шеф Мисије ОЕБС-а у Србији Питер Буркхард који је изразио жељу да буде присутан и да се обрати учесницима. Предложио је да се позову представници свих листа које су ушле у националне савете, представници Министарства државне управе и локалне самоуправе, Министарства културе и информисања и Министарство просвете, науке и технолошког развоја. Председник Одбора је истакао да је Влада Репубулике Србије недавно донела одлуку којом је образовала Савет за националне мањине и за председника тог савета је именован премијер Александар Вучић, па ће позив бити упућен и том савету. Такође, позваћемо Републички секретаријат за законодавство јер је он надлежан за припрему прописа о службеној употреби језика и писама, а биће наравно позвани и представници Канцеларије за људска и мањинска права, Заштитника грађана, Повереника за заштиту равноправности, Повереника за информације од јавног значаја и заштиту података о личности, невладиних организација које се баве заштитом права националних мањина. С обзиром да није било других предлога, председник Одбора је ставио на гласање Предлог одлуке о јавном слушању. Чланови Одбора су једногласно усвојили

О Д Л У К У

да се 17. априла 2015. године, у Малој сали у згради Народне скупштине у ул. Краља Милана бр. 14, одржи јавно слушање на тему: Рад и функционисaње националних савета националних мањина.

**ДРУГА ТАЧКА ДНЕВНОГ РЕДА**: Разно

**Председник Одбора** је подсетио чланове Одбора да ће се сутра одржати седница Одбора у форми округлог стола поводом обележавања Светског дана обележавања Рома, као и да ће Одбор 22/23. априла 2015. године одржати седницу ван седишта у Сјеници.

Седница је закључена у 9.50 часова.

СЕКРЕТАР ОДБОРА ПРЕДСЕДНИК ОДБОРА

Рајка Вукомановић Мехо Омеровић